Хоккейми апхуэдэ бжыгъэхэм ущримыхьэлIэ къохъу
6:8, 5:2, 3:4… апхуэдэ бжыгъэхэр куэду яхэтащ КъБР-м футболымкIэ и чемпионатым и зи чэзу джэгугъуэм щрагъэкIуэкIа зэIущIэхэм. Дауи, апхуэдэ зэпэщIэтыныныгъэхэм еплъахэм я нэгу зиужьащ.
Топ нэхъыбэ дыдэ щыдагъэкIар «Союз»-мрэ «Родник»-мрэ я зэIущIэращ. А командэхэм гъуащхьэхъумэхэр ямыIэжу къыпщыхъунут икIи уеблэмэ хоккейми куэдрэ узыщримыхьэлIэ бжыгъэкIэ ахэр зэбгъэдэкIыжащ, тIури зэхэту 14-рэ (!) къыхэжаныкIри.
Шэджэмрэ Тэрчрэ щекIуэкIа зэIущIэхэм топ блырыбл хъым къыщрахыжащ. ТIуми хэгъэрейхэр къыщыхагъэщIащ, ауэ зэхьэзэхуэм бжьыпэр щызыIыгъ «Автозапчасть»-мрэ Малкэ къи-кIахэмрэ абыхэм хуабжьу къыхагъэзыхьащ.
Я хьэрхуэрэгъухэм тхуэрытхуэ я жагъуэ ящIащ «ХьэтIохъущыкъуеймрэ» иужь дыдэ увыпIэм щыт «Шэрджэсымрэ». Япэр зыри къызыфIэмыIуэхуж «Бедик»-м ефIэкIамэ, етIуанэр зытекIуар хэти изыгъэкIуэтыфыну «Псыкуэдращ».
Зэхьэзэхуэм и пашэныгъэм щIэбэн «Ислъэмейм» Нарткъалэ очкоитI щыфIэкIуэдащ. АфIэкIа ехуэхыпIэ зимыIэж щIыпIэ «Нартыр» абы хуабжьу къеныкъуэкъуащ. Аращ топ нэхъ мащIэ дыдэ мы джэгугъуэм щыщу щыдагъэкIар — 4.
АдэкIэ щыгъуазэ фыхуэтщIынщ Къэбэрдей-Балъкъэрым футболымкIэ и чемпионатым и зи чэзу джэгугъуэм кърикIуа бжыгъэхэм: «Къундетей» (Шэджэм) — «Автозапчасть» (Бахъсэн) — 3:4, «ХьэтIохъущыкъуей» (ХьэтIохъущыкъуей) — «Бедик» (Арщыдан) — 5:0, «ЛогоВАЗ» (Бабугент) — «Нартан» (Нартан) — 4:2, «Нарт» (Нарткъалэ) — «Ислъэмей» (Ислъэмей) — 2:2, «Шэрджэс» (Шэджэм) — «Псыкуэд» (Псыкуэд) — 5:2, «Союз» (Сэрмакъ) -«Родник» (Псынэдахэ) — 6:8, «Тэрч» (Тэрч) — «Малка» (Малкэ) — 3:4.
«Керт» (Къэхъун) — «Налшык» (Налшык) зэIущIэр ягъэIэпхъуащ.
Хьэтау Ислъам.
